Teenistusel esines väike kohalik segakoor Kaja, naistel seljas omavalmistatud rahvariided. Väga armas oli tutvuda teose "Eesti Jaani kirik Peterburis" autori, kolmandat põlve piiterlase Veronika Mahtinaga, kel samuti rahvarõivas üll. Eessõnas öeldakse: "Jaani koguduse ja kiriku taastamine on tänase eesti diasporaa üks olulisemaid  ülesandeid. Loodame, et käesolev teos saab üheks "müürikiviks" Peterburi eesti Jaani kiriku taastamise töös …". Ja nii see tõepoolest on, sest just see, küll väheldane, kuid asjalik raamat tegi mulle piiterluse olemuse kõige paremini selgeks. Külaliste hulgas oli ka tuntud ajalookirjutaja Raimo Pullat, kelle monumentaalsest, faktidest pungil teosest "Lootuste linn Peterburi ja eesti haritlaskonna kujunemine kuni 1917" olen värisevi käsi ühtteist välja sõelunud.